CELEX: 32019D0961
Language: et
Date: 2019-06-07 00:00:00
Title: Komisjoni rakendusotsus (EL) 2019/961, 7. juuni 2019, millega lubatakse kohaldada Prantsuse Vabariigi võetud ajutist meedet piirata kreosoodi ja muude kreosoodiga seotud ainetega töödeldud puidu kasutamist ja turulelaskmist vastavalt Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) artiklile 129 (teatavaks tehtud numbri C(2019) 4122 all) (EMPs kohaldatav tekst)

12.6.2019   
               
               
                  ET
               
               
                  Euroopa Liidu Teataja
               
               
                  L 154/44
               
            
         KOMISJONI RAKENDUSOTSUS (EL) 2019/961,
         7. juuni 2019,
         millega lubatakse kohaldada Prantsuse Vabariigi võetud ajutist meedet piirata kreosoodi ja muude kreosoodiga seotud ainetega töödeldud puidu kasutamist ja turulelaskmist vastavalt Euroopa Parlamendi ja nõukogu määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH)) artiklile 129
         
            
               (teatavaks tehtud numbri C(2019) 4122 all)
            
         
         (Ainult prantsuskeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 129 lõiget 2,
         ning arvestades järgmist:
         
                     (1)
                  
                  
                     18. detsembri 2018. aasta määrusega teatava töödeldud puidu kasutamise ja turulelaskmise piiramise kohta (edaspidi „asjaomane määrus“), mis avaldati Prantsuse Vabariigi Teatajas 11. jaanuaril 2019, võttis Prantsusmaa ajutise meetme vastavalt määruse (EÜ) nr 1907/2006 artikli 129 lõikele 1 (edaspidi „ajutine meede“), kuna ta pidas põhjendatuks võtta kiireloomulisi meetmeid, et kaitsta keskkonda riskide eest, mis tulenevad sellistele keskkonnaosadele nagu vesi ja/või maismaa puidu töötlemisest järgmiste ainetega: kreosoot (CASi nr 8001-58–9 ja EÜ nr 232–287-5) kreosootõli (CASi nr 61789-28–4; EÜ nr 263–047-8); kivisöetõrva destillaadid, naftaleenõlid (CASi nr 84650-04–4; EÜ nr 283–484-8); kreosootõli, atsenafteeni fraktsioon (CASi nr 90640-84–9; EÜ nr 292–605-3); kivisöetõrva kõrgemad destillaadid (CASi nr 65996-91–0; EÜ nr 266–026-1); antratseenõli (CASi nr 90640-80–5; EÜ nr 292–602-7); töötlemata kivisöetõrvaõli happelised fraktsioonid (CASi nr 65996-85–2; EÜ nr 266–019-3); puidukreosoot (CASi nr 8021-39–4; EÜ nr 232–419-1); ning leeliselised ekstraktsioonijäägid (kivisüsi) (CAS 122384-78–5; EÜ nr 310–191-5), eraldi või segatuna ühe või mitme teise ainega („töödeldud puit“).
                  
               
                     (2)
                  
                  
                     Ajutine meede kujutab endast töödeldud puidu turulelaskmise ja paigaldamise keeldu alates 23. aprillist 2019. Ajutise meetme kohaselt ei või töödeldud puitu kasutanud isik seda puitu korduskasutada ega kasutada mõnel muul otstarbel. Neid keelde kohaldatakse olenemata kuupäevast, mil puidu töötlemine aset leidis.
                  
               
                     (3)
                  
                  
                     Prantsusmaa teatas määruse (EÜ) nr 1907/2006 artikli 129 lõike 1 kohaselt ajutisest meetmest 25. veebruaril 2019 komisjonile ning 5. märtsil 2019 Euroopa Kemikaaliametile (edaspidi „amet“) ja teistele liikmesriikidele.
                  
               
                     (4)
                  
                  
                     Asjaomase määrusega on erandina lubatud kreosoodiga (CAS nr 8001-58–9; EÜ nr 232–287-5) töödeldud puitu turule lasta ja paigaldada raudteeliipritena. Samuti lubatakse sellise puidu omanikul juba raudteeliipritena kasutatud puitu määramata aja jooksul samal otstarbel korduskasutada. Lisaks lubab asjaomane määrus kuni 23. oktoobrini 2019 turule lasta ja paigaldada kõnealuse ainega töödeldud puitu, mis on mõeldud kasutamiseks elektri- või sideliinipostidena, ning teatavatel ettevõtjatel on võimalik taotleda nimetatud tähtaja pikendamist teatavatel tingimustel.
                  
               
                     (5)
                  
                  
                     Komisjon analüüsis asjaomast määrust Prantsusmaa esitatud teadusliku ja tehnilise teabe valguses. Lisaks sellele andis komisjon liikmesriikide ja sidusrühmade pädevatele asutustele võimaluse esitada 19. märtsil 2019 toimunud kemikaalide registreerimise, hindamise, autoriseerimise ja piiramise (REACH) ning klassifitseerimise, märgistamise ja pakendamisega (CLP) tegelevate pädevate asutuste („CARACAL“) nõupidamise raames asjaomase määruse kohta oma seisukohad.
                  
               
                     (6)
                  
                  
                     Kuna aeg, mille jooksul peab komisjon määruse (EÜ) nr 1907/2006 artikli 129 lõike 2 kohaselt võetud ajutiste meetmete kohta otsuse tegema, on väga lühike, peab ta otsuse tegemisel võtma peaasjalikult arvesse Prantsusmaa esitatud teavet.
                  
               
                     (7)
                  
                  
                     Määruse (EÜ) nr 1907/2006 XVII lisa kandega 31 on asjaomases määruses nimetatud üheksa ainega või neid sisaldavate segudega töödeldud puidu turulelaskmine juba keelatud nende teadaoleva kantserogeense toime tõttu. Lisaks sellele kerkisid kõnealuste ainetega seotud probleemid esile ka seetõttu, et mõned nende koostisained on raskesti lagunevad. Sellest hoolimata võimaldab kõnealuse kande lõike 2 alapunkt b, et alapunkti a kohaselt tööstuslikult või kutsealaselt töödeldud puitu, mis on esmakordselt turule lastud või paigaldatud kohapeal, võib kasutada üksnes kutsealaselt ja tööstuslikult, nt raudteel, elektri- ja sideliinide toestamiseks, taradeks, põllumajanduses (nt postid puude toetamiseks) ning sadamates ja veeteedel. Lisaks sellele lubatakse kõnealuse kande lõike 2 alapunktis c lasta korduskasutamiseks järelturule enne 31. detsembrit 2002 töödeldud puitu.
                  
               
                     (8)
                  
                  
                     Komisjoni direktiiviga 2011/71/EL (2) lubati kreosooti (CAS nr 8001-58–9; EÜ nr 232–287-5) kuni 30. aprillini 2018 tooteliiki 8 kuuluvates biotsiidides toimeainena kasutada, toetudes analüüsile, mille käigus hinnati, kas võib eeldada, et kreosooti sisaldavad puidukonservandid vastavad Euroopa Parlamendi ja nõukogu direktiivi 98/8/EÜ (3) artiklis 5 kehtestatud tingimustele. Komisjoni rakendusotsusega (EL) 2017/2334 (4) lükati tooteliiki 8 kuuluvates biotsiidides kreosoodi kasutamise loa aegumiskuupäev edasi 31. oktoobrini 2020. Ülejäänud kaheksa ainet, mida nimetatakse määruse (EÜ) nr 1907/2006 XVII lisa kandes 31, ei ole biotsiidides kasutatavate toimeainetena heaks kiidetud ning nende suhtes ei kohaldata Euroopa Parlamendi ja nõukogu määruse (EL) nr 528/2012 (5) artikli 89 üleminekusätteid ja seepärast ei tohi neid sisaldavaid biotsiide liidus turule lasta ega kasutada.
                  
               
                     (9)
                  
                  
                     Pärast seda, kui esitati määruse (EL) nr 528/2012 kohased taotlused Rootsis kreosooti sisaldavate biotsiidide jaoks antud kolme loa vastastikuseks tunnustamiseks, andis Prantsusmaa loa kõnealuste taotlustega hõlmatud toodete kasutamiseks üksnes raudteeliiprite töötlemisel, loa andmisest keelduti aga muude puidutöötlemise kasutusviiside puhul (6). Rakendusotsuses (EL) 2018/1297 (7) järeldas komisjon, et Prantsusmaa poolt vastastikuse tunnustamise suhtes tehtud erand on põhjendatud seoses keskkonna ning inimeste tervise ja elu kaitsmisega, millele on osutatud määruse (EL) nr 528/2012 artikli 37 lõike 1 punktides a ja c koostoimes sama määruse artikli 37 lõike 1 teise lõiguga.
                  
               
                     (10)
                  
                  
                     Hoolimata sellest, et Prantsusmaa ei luba kreosooti sisaldavate biotsiidide kasutamist puidu töötlemiseks muul otstarbel kui raudteeliiprite töötlemine, ei välista määruse (EÜ) nr 1907/2006 XVII lisa kanne 31 tingimusel, et kõnealuse kande lõike 2 alapunktis b kehtestatud tingimused on täidetud, ega määrus (EL) nr 528/2012 sellise kreosoodiga töödeldud puidu esmakordset turulelaskmist või paigaldamist Prantsusmaa territooriumil ega enne 31. detsembrit 2002 kreosoodiga töödeldud puidu järelturule laskmist korduskasutamise eesmärgil.
                  
               
                     (11)
                  
                  
                     Prantsusmaa esitatud teadusliku ja tehnilise teabe kohaselt ületab kreosoodiga töödeldud ja mullaga kokku puutuva või mage- või merevette paigaldatud puidu välitingimustes kasutamisega seotud kokkupuute tase, mis on esitatud Rootsi ametiasutuste hinnangus ning ANSESi poolt kreosooti (CAS nr 8001-58–9; EÜ nr 232–287-5) sisaldavate biotsiidide jaoks loa andmiseks koostatud hinnangus, (8) asjaomast arvutuslikku mittetoimivat sisaldust (PNEC), mis tähendab, et ohtu sellele keskkonnaosale ei ole piisavalt kontrollitud. Prantsusmaa meetme eesmärk on kaitsta keskkonda sellest tuleneva ohu eest. Välitingimustes kasutatavate, ent mullaga mitte kokku puutuvate raudteeliiprite puhul, mida ei paigaldata mage- ega merevette, ei ületa kokkupuutetase asjaomaseid PNEC-väärtusi. Piiramaks töödeldud puidu sellisest kasutamisest tulenevat keskkonnamõju ajaliselt nii palju kui võimalik, tuleks Prantsusmaa võetud meedet pidada määruse (EÜ) nr 1907/2006 artikli 129 lõike 1 tähenduses kiireloomuliseks. Komisjoni poolt rakendusotsusega (EL) 2018/1297 heaks kiidetud Prantsusmaa otsused, millega lubatakse asjaomaseid biotsiide kasutada puidu töötlemisel ainult raudteeliiprite puhul, hakkavad kaitsvat toimet avaldama alates 23. aprillist 2019. Sellise töödeldud puidu kasutamisega seotud riskid jäävad aga endiselt osaliselt käsitlemata, juhul kui sellist töödeldud puitu on siiski võimalik Prantsusmaa territooriumil turule lasta ja paigaldada, kui seda töödeldakse väljaspool Prantsusmaa territooriumi. Seetõttu on oluline piirata sellist turulelaskmist ja paigaldamist sama ajavahemiku jooksul, nimelt alates 23. aprillist 2019.
                  
               
                     (12)
                  
                  
                     Seega võib vastavalt määruse (EÜ) nr 1907/2006 artikli 129 lõikele 1 pidada ajutist meedet kreosoodiga (CASi nr 8001-58–9; EÜ nr 232–287-5) töödeldud puidu puhul põhjendatuks.
                  
               
                     (13)
                  
                  
                     Prantsusmaa märkis ka, et kreosoot on aine, mille puhul ei ole võimalik piirnorme kindlaks määrata, ja selle tuletatud vähim toimet avaldav sisaldus (DMEL) vastab ameti juhiste alusel töötajate puhul riskitasemele 10– 5 ja et vastavalt Rootsi poolt määruse (EL) nr 528/2012 alusel tehtud hinnangule on risk tarbijatele tähtsusetu.
                  
               
                     (14)
                  
                  
                     Prantsusmaa esitatud täiendava teadusliku ja tehnilise teabe alusel on määruse (EÜ) nr 1907/2006 XVII lisa kandes 31 nimetatud lisaks kreosoodile kaheksa ainet, mis on oma koostisainete keemiliste, toksikoloogiliste ja ökotoksikoloogiliste omaduste sarnasuse tõttu kreosoodiga sarnased, nii et nende ainetega töödeldud puidu kasutamisest keskkonnale tekkivad ohud on sarnased. Seega võib vastavalt määruse (EÜ) nr 1907/2006 artikli 129 lõikele 1 pidada ajutist meedet ka kõigi nende ainetega töödeldud puidu puhul põhjendatuks.
                  
               
                     (15)
                  
                  
                     Asjaomase määrusega kehtestatakse kohustused, kuidas käidelda töödeldud puidust jäätmeid. Kuna jäätmed ei ole aine, segu või toode määruse (EÜ) nr 1907/2006 artikli 3 tähenduses, leiab komisjon, et asjaomase määruse sätted, millega kehtestatakse sellised kohustused, sealhulgas selliste jäätmete ohtlikeks liigitamine, jäävad käesoleva otsuse kohaldamisalast välja.
                  
               
                     (16)
                  
                  
                     Kuna ajutine meede on seotud ainete turulelaskmise või kasutamise piiramisega, isegi kui see vastab määruse (EÜ) nr 1907/2006, eriti selle XVII lisa kande 31 nõuetele, nõutakse kõnealuse määruse artikli 129 lõikes 3, et Prantsusmaa algataks liidu piirangute kehtestamise menetluse, esitades ametile XV lisa kohase toimiku (edaspidi „XV lisa toimik“) kolme kuu jooksul alates käesoleva otsuse kuupäevast. XV lisa toimikus tuleks samuti esitada põhjendused, mille alusel esitatakse ettepanekuid erandite tegemiseks kooskõlas ajutise meetmega ning samuti inimeste terviseriskide hinnang.
                  
               
                     (17)
                  
                  
                     Seega tuleks ajutine meede heaks kiita.
                  
               
                     (18)
                  
                  
                     Pidades silmas määruse (EÜ) nr 1907/2006 artikli 129 lõikes 3 ette nähtud tähtaega liidu piirangute kehtestamise menetluse algatamiseks toimiku ametile esitamise näol ning selleks, et anda piisavalt aega otsuse tegemiseks kooskõlas määruse (EÜ) nr 1907/2006 artikli 73 lõikega 2, peaks loa kehtivusaeg olema 27 kuud.
                  
               
                     (19)
                  
                  
                     Käesolev otsus ei piira kuidagi määruse (EÜ) nr 1907/2006 artikli 73 alusel tehtud komisjoni otsust, kui nimetatud määruse artiklis 68 sätestatud tingimused on täidetud.
                  
               
                     (20)
                  
                  
                     Käesolev otsus on kooskõlas nõukogu direktiivi (EÜ) nr 1907/2006 artikli 133 alusel moodustatud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Kui lõikest 2 ei tulene teisiti, lubatakse kohaldada Prantsusmaa Vabariigi poolt 25. veebruaril 2019 komisjonile teatatud ajutist meedet, mis käsitleb teatava töödeldud puidu kasutamise ja turulelaskmise piiramist (edaspidi „ajutine meede“), 27 kuu jooksul alates käesoleva otsuse jõustumise kuupäevast.
            
            
               2.   Luba kaotab kehtivuse varaseimal järgmistest kuupäevadest, kui üks neist on enne lõikes 1 nimetatud tähtaja lõppu:
               
                           a)
                        
                        
                           kui ajutise meetme suhtes algatatud liidu piirangute kehtestamise menetluse tulemusena muudetakse määruse (EÜ) nr 1907/2006 XVII lisa, siis selle muudatuse kohaldamise alguskuupäev;
                        
                     
                           b)
                        
                        
                           kuus kuud pärast seda, kui ajutise meetme suhtes algatatud liidu piirangute kehtestamise menetlus on lõpule viidud, ilma et komisjon esitaks ettepanekut piirangu eelnõu kohta.
                        
                     
         
         
            Artikkel 2
            Käesolev otsus on adresseeritud Prantsuse Vabariigile.
         
         
            Brüssel, 7. juuni 2019
            
               
                  Komisjoni nimel
               
               
                  komisjoni liige
               
               Elżbieta BIEŃKOWSKA
            
         
         
            (1)  ELT L 396, 30.12.2006, lk 1.
         
            (2)  Komisjoni 26. juuli 2011. aasta direktiiv 2011/71/EL, millega muudetakse Euroopa Parlamendi ja nõukogu direktiivi 98/8/EÜ, et kanda selle I lisasse toimeaine kreosoot (ELT L 195, 27.7.2011, lk 46.).
         
            (3)  Euroopa Parlamendi ja nõukogu 16. veebruari 1998. aasta direktiiv 98/8/EÜ, mis käsitleb biotsiidide turuleviimist (EÜT L 123, 24.4.1998, lk 1).
         
            (4)  Komisjoni 14. detsembri 2017. aasta rakendusotsus (EL) 2017/2334, millega pikendatakse tooteliiki 8 kuuluvates biotsiidides kreosoodi kasutamise heakskiidu aegumiskuupäeva (ELT L 333, 15.12.2017, lk 64).
         
            (5)  Euroopa Parlamendi ja nõukogu 22. mai 2012. aasta määrus (EL) nr 528/2012, milles käsitletakse biotsiidide turul kättesaadavaks tegemist ja kasutamist (ELT L 167, 27.6.2012, lk 1).
         
            (6)  Otsused FR-2017-0034, FR-2017-0035 ja FR-2017-0036 (kõik 23. aprill 2018) põhinevad Prantsuse Vabariigi asutuse Agence nationale de sécurité sanitaire de l'alimentation, de l'environnement et du travail (ANSES) 19. mai 2017. aasta hindamisjäreldustel, mis asendati ANSESi 30. mai 2018. aasta hindamisjäreldustega.
         
            (7)  Komisjoni 25. septembri 2018. aasta rakendusotsus (EL) 2018/1297 Prantsusmaa puhul tehtava erandi kohta kreosooti sisaldavate biotsiidide lubade vastastikusest tunnustamisest kooskõlas Euroopa Parlamendi ja nõukogu määruse (EL) nr 528/2012 artikliga 37 (ELT L 243, 27.9.2018, lk 19).
         
            (8)  Vt Conseil général du l'environnement et du développement durable, aruanne „Evaluation des impacts d'une interdiction d'utilisation de la créosote en France, Rapport no 010963-01,“ mai 2017 [http://cgedd.documentation.developpement-durable.gouv.fr/documents/cgedd/010963-01_rapport.pdf].